Magnus Heunicke (S), 2013-05-29:
Tak for det.
Om 34 dage ville 20.000 mennesker opbruge deres dagpengeret – de fleste på grund af den brutale indfasning af de nye dagpengeregler, som den tidligere regering besluttede – og alle 20.000 mistede deres job, mens hr. Lars Løkke Rasmussen havde ansvaret som statsminister i Danmark.
Det er derfor, regeringen har fundet en løsning, der sikrer de familier, der stod i en uoverskuelig situation, tryghed og noget at leve af.
Dengang sagde VKO, at indfasningen betød, at kun 2.000-4.000 mennesker ville blive ramt af den kortere dagpengeperiode og indfasningen af den.
Hvis man kan tale om at ramme fuldkommen uden for skiven, må man sige, at det er sket her.
Virkeligheden er, at det ikke er 2.000 eller 4.000, men det er 20.000 mennesker.
Så det er ansvarligt at handle.
Men hvad siger man ovre fra Venstre?
Hvad siger hr. Lars Løkke Rasmussen, manden, der mere end nogen anden har ansvaret for disse menneskers situation?
Ja, Venstre siger nej til regeringens løsning.
Venstre siger, at man vil stemme imod at sikre forsørgelse og tryghed til de mange familier, hvor mor eller far stod til at opbruge dagpengeretten på grund af indfasningen af regler, VKO lavede.
Spørgsmålet er: Hvad vil man så gøre?
Hvad vil Venstre?
Hvad vil hr. Lars Løkke Rasmussen så gøre for de arbejdsløse?
Hvordan vil han sikre, at tusindvis af mennesker ikke står uden noget at leve af?
Hvad er Venstres svar til de arbejdsløse?
Det har vi ikke indtil videre fået afklaring på i dag.
Til gengæld har der været masser af kritik fra Venstre, og det hører jo også med til rollen i opposition, men hør nu her: Vi har sat os for at styrke Danmark, så vi kan tage nogle grundlæggende skridt væk fra krisen.
Politisk lederskab handler om at tage ansvar, og vi Socialdemokrater tager ansvar for at styrke og gennemføre forandringer og reformer, hvor alle kommer med, også selv om det giver knubs til os undervejs, for når vi forandrer Danmark, gør vi det på en måde, der er tryg, der er retfærdig, effektiv og ansvarlig.
Til partierne ude på højrefløjen, til Venstre, De Konservative, Liberal Alliance, Dansk Folkeparti, vil jeg sige: Vi skal ikke tilbage til den brølende bobleøkonomi med boligbobler, der brast rundtomkring i Danmarks byer, champagnebobler, der svævede helt op i de tynde luftlag sammen med millionskattelettelserne på direktionsgangene.
Nej, vi er i gang med støt, roligt og sikkert at bringe Danmark væk fra krisen.
Det er et langt, sejt træk.
Tænk sig at komme på EU's advarselsliste og få ordrer fra Bruxelles om at stramme op på økonomien, mens arbejdspladserne fossede ud af landet!
Det er ikke Sydeuropa, vi taler om.
Det er Danmark under hr. Lars Løkke Rasmussen.
Det skal vi ikke tilbage til igen.
Nu var det så Venstres politiske ordfører, der holdt talen, og altså ikke Venstres formand, hr. Lars Løkke Rasmussen.
Jeg kan forstå, at han er her nu, men ret skal være ret: Han skal også senere ud og blive afhørt af den kommission, han selv har nedsat.
Det passede åbenbart bedst i dag.
Det betyder så, at vi har rundet 565 dages fravær på den her talerstol for oppositionens leder.
Det er alligevel en imponerende bedrift af den mand, som Venstre godt kan lide at kalde Danmarks moralske statsminister.
Dagen er stadig ung, debatten er lang.
Jeg tror godt, vi kan nå, at han kommer herind, går op på talerstolen i anden runde.
Men på den anden side: Når man kender hr. Lars Løkke Rasmussen, ved man også, at der er overhængende risiko for, at han tager sig en øvdag, når han kommer hjem fra vidneskranken.
Jeg forlanger selvfølgelig ikke, at lederen af oppositionen skal stå heroppe på Tingets talerstol evig og altid, i tide og utide.
Han behøver for min skyld ikke engang at tage alle de store debatter.
Det er helt fint at skiftes.
Af hensyn til de historieinteressede har jeg tjekket lidt op på, hvordan det var før valget.
I modsætning til hr. Lars Løkke Rasmussen tog vores nuværende statsminister langt de fleste af de store debatter her fra talerstolen.
Da hun en sjælden gang til afslutningsdebatten for 4 år siden overlod det her arbejde til den politiske ordfører, var det ikke ligefrem noget, man lod gå upåagtet hen hos VKO-partierne.
Jeg har været nede at læse i referatet.
Daværende statsminister, hr. Lars Løkke Rasmussen, var hård i kritikken og fremhævede: Vi er i rigets fornemste debatsal, som han sagde.
Og de af os, der var til stede i salen den aften, vil også kunne huske fru Pia Kjærsgaards temperament, da hun tog ordet og kaldte det umådelig slapt og sagde, at »det er simpelt hen uhyrligt«.
Indtil videre har hr. Lars Løkke Rasmussen som oppositionsleder ikke taget en eneste.
Uhyrligt, slapt?
Har man som oppositionsleder pligt til at stille op til de store debatter i rigets fornemste debatsal?
Døm selv.
Jeg mener, at tiden er løbet ud for Venstres taktiske gemmeleg.
Hængekøjen kan simpelt hen ikke bære længere.
Drop den politiske dovenskab, kom op og fremlæg Venstres politik.
Vi mangler svar til de tusindvis af familier, der stod til at blive ramt af VKO's indfasning af dagpengereformen.
Venstre er imod vores løsning, javel, men hvad er Venstres eget svar?
Vi mangler svar på, hvad Venstres nulvækst i det offentlige vil betyde.
Vi har lige hørt, at Venstres ordfører ikke kom med et eneste konkret svar, men i VK-regeringens egen 2020-plan fra før valget fremgår det, og jeg citerer: at nulvækst vil betyde nedskæringer i kernevelfærden.
Hvad er det for en del af kernevelfærden, der skal skæres væk, når Venstre vil svinge kniven?
Og vi mangler svar på, hvad Venstres store plan er, når nu vi kan forstå, at en vækstplan til 92 mia. kr. til Produktionsdanmark er en »fin lille plan«.
Måske siger netop det her noget om, hvorfor der er forskel, når en regering ledes af en socialdemokratisk statsminister, og når en regering ledes af en Venstrestatsminister.
Hvor Venstre fralægger sig ansvaret, tager vi ansvar og finder en løsning.
Hvor Venstre laver reformer, der river tæppet væk under folk, laver vi reformer uden at sætte tryghed over styr.
Hvor Venstre vil have reformer, der skærer ned på fællesskabet, skærer ned på velfærden, laver vi reformer, der styrker vores fællesskab, bevarer vores velfærd.
Det har jo været et folketingsår, hvor regeringen har lavet reformer for at flytte Danmark fremad – for at skabe arbejdspladser, for at skabe grobund for ny vækst.
Vi har lettet skatter og afgifter på danske virksomheder, så der bliver bedre vilkår for at skabe nye job lige her i Danmark.
Vi har løftet niveauet for offentlige investeringer, så vi kan forbedre skoler, børnehaver, veje og jernbaner og samtidig holde hånden under tusindvis af arbejdspladser.
Vi har fastholdt en økonomisk ansvarlig politik, der sikrer, at arbejdspladserne bliver i Danmark.
Vi har lavet reformer af SU, så de unge får en hurtigere vej igennem uddannelsessystemet og ud til et arbejde.
Og vi har lavet en reform af kontanthjælpen, så det skal være slut med, at unge bliver ladt i stikken og hænger fast på offentlig forsørgelse.
Så har vi fremlagt et udspil til et løft af folkeskolen, der skal sikre, at vi får de svageste med og de dygtigste til at blive endnu dygtigere.
Det er alt sammen, fordi vi Socialdemokrater ved, at hvis vi skal styrke og bevare vores velfærdssamfund, skal vi have modet til at forandre og forny det med tryghed og fællesskab.
Så vil jeg på vegne af Socialdemokraterne, De Radikale, SF og Enhedslisten fremsætte et forslag til vedtagelse, og det lyder:
Forslag til vedtagelse »Folketinget konstaterer, at de borgere, der ville opbruge deres dagpengeret på grund af de ændrede dagpengeregler, nu sikres forsørgelse i en periode på op til 4 år.
Folketinget opfordrer på den baggrund regeringen til at fokusere på at skabe nye arbejdspladser i Danmark, bl.a. igennem en ambitiøs grøn omstilling, og dermed sikre et Danmark med et grønnere, dygtigere og mere solidarisk velfærdssamfund.«